ଜୟପୁରଃ ବୁଧବାରଠାରୁ ଟିମ୍ ଇଣ୍ଡିଆ-ନ୍ୟୁଜିଲ୍ୟାଣ୍ଡ୍ ସିରିଜ୍ ଆରମ୍ଭ ହୋଇଛି। ଟି-୨୦ ଫର୍ମାଟରୁ ସିରିଜ୍ ଆରମ୍ଭ ହୋଇଥିବା ବେଳେ ଘରୋଇ ଟିମ୍ ବିଜୟରୁ ଅଭିଯାନ ଆରମ୍ଭ କରିଛି। ପ୍ରଥମ ଥର ପାଇଁ ରୋହିତ ଶର୍ମା ବିଧିବଦ୍ଧ ଅଧିନାୟକ ଦାୟିତ୍ବ ତୁଲାଇଥିବା ବେଳେ ମୁଖ୍ୟ କୋଚ୍ ଭାବେ ଟିମ୍ ଇଣ୍ଡିଆ ପକ୍ଷରୁ ରାହୁଲ୍ ଦ୍ରାବିଡ ଡେବ୍ୟୁ କରିଛନ୍ତି। ଏହି ମ୍ୟାଚରେ ରୋହିତ ଓ ଦ୍ରାବିଡ ଯୋଡ଼ି ବିଜୟ ସହ ସେମାନଙ୍କ କ୍ୟାରିୟରର ଏକ ଗୁରୁତ୍ବପୂର୍ଣ୍ଣ ପର୍ଯ୍ୟାୟ ଆରମ୍ଭ କରିଛନ୍ତି। ବୁଧବାର ମୁକାବିଲାରେ ପ୍ରଥମେ ବ୍ୟାଟିଂ କରିବା ପାଇଁ ଆହ୍ବାନ ପାଇବା ପରେ ନ୍ୟୁଜିଲ୍ୟାଣ୍ଡ୍ ୬ ୱିକେଟରେ ୧୬୪ ରନ୍ କରିଥିଲା। ଦଳ ପକ୍ଷରୁ ଓପନର ମାର୍ଟିନ୍ ଗପ୍ଟିଲ୍ ସର୍ବାଧିକ ୭୦ ରନ୍ କରିଥିବା ବେଳେ ମାର୍କ ଚାପମାନ୍ ଦ୍ବିତୀୟ ସର୍ବାଧିକ ୬୩ ରନ୍ କରିଥିଲେ। ଦଳ ଅନ୍ୟତମ ଓପନର ଡାରିଲ୍ ମିଚେଲଙ୍କ ୱିକେଟ୍ ପ୍ରଥମ ଓଭରରେ ହରାଇଥିଲେ ହେଁ ଦ୍ବିତୀୟ ୱିକେଟରେ ଗପ୍ଟିଲ୍ ଓ ଚାପମାନ୍ ୧୦୯ ରନ୍ ଯୋଡ଼ିଥିଲେ। ଚାପମାନ୍ ୬ଟି ଚୌକା ଓ ୨ଟି ଛକା ସହ ୬୩ ରନ୍ କରି ଆଉଟ୍ ହେବା ପରେ ଗ୍ଲେନ୍ ଫିଲିପ୍ସ ଖାତା ଖୋଲିବା ପୂର୍ବରୁ ବିଦାୟ ନେଇଥଲେ। ଏହାପରେ ଗପ୍ଟିଲ୍ ମାତ୍ର ୪୨ଟି ବଲରେ ୩ଟି ଚୌକା ଓ ୪ଟି ଛକା ସହ ୭୦ ରନ୍ କରି ଆଉଟ୍ ହେବା ପରେ ଆଉ କେହି ବଡ଼ ସ୍କୋର୍ କରିପାରି ନ ଥିଲେ। କେବଳ ଟିମ୍ ସିଫର୍ଟ ୨ଟି ଚୌକା ସହ ୧୨ ରନ୍ କରିଥିଲେ।
ଘରୋଇ ଦଳ ପକ୍ଷରୁ ଭୁବନେଶ୍ବର କୁମାର ଓ ରବିଚନ୍ଦ୍ରନ୍ ଅଶ୍ବିନ୍ ୨ଟି ଲେଖାଏଁ ଏବଂ ଦୀପକ ଚହର୍ ଓ ମହମ୍ମଦ ସିରାଜ୍ ଗୋଟିଏ ଲେଖାଏଁ ୱିକେଟ୍ ନେଇଥିଲେ। ବ୍ୟାଟିଂରେ ଭାରତର ଦୁଇ ଓପନର ଲୋକେଶ ରାହୁଲ୍ ଓ ଅଧିନାୟକ ରୋହିତ ୫୦ ରନ୍ ଯୋଡ଼ିଥିଲେ। ରାହୁଲ୍ ଗୋଟିଏ ଲେଖାଏଁ ଚୌକା ଓ ଛକା ସହ ୧୫ ରନ୍ କରି ଆଉଟ୍ ହେବା ପରେ ରୋହିତଙ୍କ ସହ ମିଶି ସୂର୍ଯ୍ୟକୁମାର ଯାଦବ ୫୯ ରନ୍ ଯୋଡ଼ି ଭାରତକୁ ବିଜୟ ନିକଟତର କରାଇଥିଲେ। ରୋହିତ ୫ଟି ଚୌକା ଓ ୨ଟି ଛକା ସହ ୪୮ ରନ୍ କରି ଆଉଟ୍ ହେବା ପରେ ସୂର୍ଯ୍ୟକୁମାର ତାଙ୍କର ଅର୍ଦ୍ଧଶତକ ପୂରଣ କରିଥିଲେ। ସେ ମାତ୍ର ୪୦ଟି ବଲ୍ ଖେଳି ୬ଟି ଚୌକା ଓ ୩ଟି ଛକା ମାଧ୍ୟମରେ ୬୨ ରନ୍ କରି ଆଉଟ୍ ହୋଇଥିଲେ। ଏହାପରେ ଦଳ ଶ୍ରେୟସ୍ ଆୟର୍ (୫) ଓ ଡେବ୍ୟୁଟାଣ୍ଟ୍ ଭେଙ୍କଟେଶ ଆୟର୍ (୪)ଙ୍କ ୱିକେଟ୍ ହରାଇବା ଫଳରେ ନ୍ୟୁଜିଲ୍ୟାଣ୍ଡ୍ ମ୍ୟାଚକୁ ଫେରିବା ନେଇ ଆଶାବାଦୀ ହୋଇପଡ଼ିଥିଲା। କିନ୍ତୁ ଋଷଭ ପନ୍ତ୍ ଶେଷ ଓଭରର ଦ୍ବିତୀୟ ବଲରେ ଚୌକା ଲଗାଇ ଦଳୀୟ ସ୍କୋରକୁ ୧୬୬/୫ରେ ପହଞ୍ଚାଇଥିଲେ। ସେ ୨ଟି ଚୌକା ସହ ୧୭ ରନ୍ କରି ଅପରାଜିତ ରହିଥିବା ବେଳେ ଏହି ବିଜୟ ସହ ଭାରତ ତିନି ମ୍ୟାଚ୍ ବିଶିଷ୍ଟ ସିରିଜରେ ୧-୦ରେ ଆଗୁଆ ରହିଛି। ନ୍ୟୁଜିଲ୍ୟାଣ୍ଡ୍ ପକ୍ଷରୁ ଟ୍ରେଣ୍ଟ୍ ବୋଲ୍ଟ ୨ଟି ଏବଂ ଟିମ୍ ସାଉଦି, ମିଚେଲ୍ ସାଣ୍ଟନର ଓ ଡାରିଲ୍ ମିଚେଲ ଗୋଟିଏ ଲେଖାଏଁ ୱିକେଟ୍ ନେଇଥିଲେ। ସୂର୍ଯ୍ୟକୁମାର ଯାଦବ ମ୍ୟାନ୍ ଅଫ୍ ଦ ମ୍ୟାଚ୍ ବିବେଚିତ ହୋଇଥିବା ବେଳେ ସିରିଜର ଦ୍ବିତୀୟ ମ୍ୟାଚ୍ ଶୁକ୍ରବାର ରାଞ୍ଚିଠାରେ ଖେଳାଯିବ।
Your browser does not support the video tag.
ସାରା ଦେଶରେ ୧ରୁ ୭ ସେପ୍ଟେମ୍ବର ଯାଏ ଜାତୀୟ ପୋଷକ ସପ୍ତାହ ପାଳନ କରାଯାଇଥାଏ। ଫଳରେ ଲୋକେ ଖାଦ୍ୟର ସମସ୍ତ ଜରୁରୀ ତତ୍ତ୍ବର ଆବଶ୍ୟକତାକୁ ବୁଝିପାରିବେ। ଏଠାରେ ହରିୟାଲି ଚିକେନ ଟିକ୍କା ରେସିପି ଦିଆଯାଇଛି। ଏଥିରେ ପ୍ରୋଟିନ, ମ୍ୟାଗ୍ନେସିୟମ, କ୍ୟାଲସିୟମ, ପୋଟାସିୟମ, ଭିଟାମିନ ସି ଭଳି ଜରୁରୀ ତତ୍ତ୍ବ ଅଧିକ ମାତ୍ରାରେ ମିଳିଥାଏ। ଏହା ସେବନ କରିବା ଦ୍ବାରା ଉତ୍ତମ ଶାରୀରିକ ବିକାଶ ହେବାରେ ସାହାଯ୍ୟ ମିଳେ।
